**Înminunarea caisului înflorit**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* ca o împărtășanie – eflorescențe oculte\*

-- dedicată lui C.A. --

în fiecare zi organizez pelerinaje la izvoare

forez în roca apei labirinturi astrale tu râzi și golești căușul

palmei de întrebări greieri melomani coboară agale

docți își pun monoclu de fulger (argintiu sau albastru) încep să cerceteze învoalte

octave cum se fac simfonii pe corzi de supernove sau cum se scoate

un do major din clapeta abisului perfecțiunea se cere șlefuită

în ochiul furtunii înțelepciunea este curajul de-a te-arunca în tine fără

plasă de siguranță înflorirea lotusului pe limbă se plătește în morți aurii cu vibhuti

pe unghii întorci focul în rădăcină eu îmbrac sacerdotală haină

inițiez ritualice jertfe capul meu pe tipsie e pașaport de intrare într-un eu ce se-nghite

pe sine până dispare

ardențele căutărilor dezleagă alb gordiene în primăvara eternă

pe aripa unui flutur

urcă linia destinului sau a pietrei curgătoare

aerul dintre noi începe să țipe dacă nu-i înnodăm pulsațiile-n camera sacră a inimii

buzele freamătă suprapun fotogramele unui sărut ca un cântec de lebădă

mâinile ni s-au topit căutând să-i despartă valul

din noi doar oceanul de flăcări inspiră clipei vibrația Părinte

critica rațiunii pure ni-i catarg în furtună (nu strică niciodată un spărgător de gheață

prin deșerturile gobi prorocitele ierni galactice din genunchii mei sunt expulzate)

în afară nimicul zadarnic scurmă cununi de pistile ni-s măruntaiele

frământate de vulturi foalele veșniciei ne umflă vertebrele

vestală fantastă mă dăruiesc refuzându-mă

te decojesc ziua de pe falangele inimii saturate-s nopțile în pulsații magice

ai asudat destul (ajungă-ți iubite) să împingi pereții realului

mai aproape de mister caii apocaliptici duc în crupă adevărul unic în copite

cavalcadele caisului stârnesc iureș în artere gem țipă

râd sălbatec înfloriri stranii

orgasmice erupții în sânge clorofilă de ceruri

gheizere tainice îmi parcelează atomii lacrima își numără ca pe mătănii veșniciile

tăcerea sculptează troițe-n răscruci

policolore străluciri în diademă îmbogățesc vibratil

cosițele iată iubite cât de frumos cotropesc sub urieșească putere

chemările ancestralelor vieți m-au întrupat

arterele tale-s brățări sunătoare gleznei piruetele mele

îți leagă suflarea de infinit

hipnoptice mi-s lunecările carnea ta supusă își modulează odihna

ca să se-ncapă expiri inspiri dai drumul timpului din chingă

îți aduni smerit ochii din mine

să nu te prindă caișii prea verde tragi storul unui hiatus

te-ascunzi la vedere temporizezi amâni

cunoști prea bine imploziile al căror cod e lumina celestă

dar cochetezi umbrei dintr-un spirit de frondă

mereu aștepți următoarea înflorire care va fi mai

și încă

următoarea desigur nu asta

e prea devreme o viață e prea puțin desăvârșirii visate

îți spui nesigur ronțăindu-mi absent nervurile

”las arca ta” – spune Părintele – ”să eșueze în trunchiul ei de cais înflorit

ca universul să se poată începe în tine

o eternitate mai sus!”